বর্ধমান সফরে মুখ্যমন্ত্রী, সাংবাদিকদের সঙ্গে দুর্ব্যবহার, সাসপেন্ড এএসআই

কলকাতা: আজ মঙ্গলবার বর্ধমান (Burdwan) সফরে গিয়েছেন মুখ্যমন্ত্রী মমতা বন্দ্যোপাধ্যায় (CM Mamata Banerjee)। মুখ্যমন্ত্রীর জেলা সফর ঘিরে কড়া নিরাপত্তার পদক্ষেপ জেলা পুলিশের। সাংবাদিকদের সঙ্গে দুর্ব্যবহার করার অভিযোগ উঠেছিল পূর্ব বর্ধমান জেলার এক এএসআইয়ের বিরুদ্ধে। মুখ্যমন্ত্রী মমতা বন্দ্যোপাধ্যায়ের সফরের ঠিক আগেই এবার ওই অফিসারকে নিয়ে কড়া পদক্ষেপ করল জেলা পুলিশ। জেলার অভিযুক্ত অ্যাসিস্ট্যান্ট সাব-ইন্সপেক্টর (Burdwan District Police Suspends ASI) দেবাশিস কুমার দে-কে সাসপেন্ড করা হল। তাঁকে পুলিশ লাইনে ক্লোজ করা হয়েছে।

বর্ধমানের এক অ্যাসিস্ট্যান্ট সাব-ইন্সপেক্টরের বিরুদ্ধে অভিযোগ, মুখ্যমন্ত্রীর সফরের আগেরদিন খবর সংগ্রহ করতে যাওয়া সাংবাদিকদের সঙ্গে তিনি অত্যন্ত দুর্ব্যবহার করেন। অভিযোগ, সোমবার সন্ধ্যায় মুখ্যমন্ত্রীর সভাস্থল, বর্ধমান মিউনিসিপ্যাল বয়েজ় স্কুলের মাঠে সাংবাদিকরা প্রস্তুতি দেখতে গিয়ে ছবি তুলছিলেন। সেই সময় উপস্থিত ছিলেন পরিদর্শনকারী জেলাশাসক আয়েশা রানি এ এবং জেলা পুলিশের সিনিয়র আধিকারিকরা। এএসআই দেবাশিস কুমার দে-কে এক চিত্র সাংবাদিককে জোর করে হাত ধরে বের করে দেন বলে অভিযোগ। সেই ভিডিও নিমেষে ভাইরাল হয়েছে। যদিও ভাইরাল ভিডিওর সত্যতা যাচাই করেনি ‘কলকাতা টিভি অনলাইন’। তার ভিত্তিতেই কড়া পদক্ষেপ নিল জেলা পুলিশ। অভিযোগ পাওয়ার পরই ওই এএসআই-কে চিহ্নিত করে মঙ্গলবার সকালেই সাসপেন্ড করা হয়েছে বলে জানালেন অতিরিক্ত পুলিশ সুপার (সদর) অর্ক বন্দ্যোপাধ্যায়।

আরও পড়ুন: সাংগঠনিক বৈঠকে অভিষেক, ২৬-এর নির্বাচনের আগে কতটা গুরুত্বপূর্ণ এই বৈঠক?

অতিরিক্ত পুলিশ সুপার (সদর) অর্ক বন্দ্যোপাধ্যায় জানান, অভিযোগ পাওয়ার সঙ্গে সঙ্গে মঙ্গলবার সকালেই দেবাশিস কুমার দে-কে চিহ্নিত করে সাসপেন্ড করা হয়েছে। এএসআইকে পুলিশ লাইনে ক্লোজ করে রাখা হয়েছে। মুখ্যমন্ত্রী মমতা বন্দ্যোপাধ্যায় বিভিন্ন জনসভায় বারবার পুলিশের দায়িত্ব ও জনসংযোগের ধরন নিয়ে সতর্কবার্তা দেন। তিনি আশা করেন, পুলিশ জনতার সঙ্গে বন্ধুত্বপূর্ণ আচরণ বজায় রাখবে এবং কোনওরকম দুর্ব্যবহার ঘটাবে না। তবুও, মুখ্যমন্ত্রীর সফরের সময় খবর সংগ্রহে যাওয়া সাংবাদিকদের সঙ্গে এএসআইয়ের এই আচরণকে মেনে নেয়নি জেলা পুলিশ। তাঁদের বক্তব্য, এ ধরনের আচরণ যাতে আর না ঘটে, তার জন্য তাৎক্ষণিক পদক্ষেপ নেওয়া হয়েছে।

অন্য খবর দেখুন